માવતરથી છાયાની માયા મેલીને ચાલી નીકળેલા જેઠાને પંડનો કોઢ ટાળવો છે, એટલે ગરવા ગિરનારની શીતળ છાંયામાં પહોંચી જાય છે. ભાગ્યવસાતે આ કોઢ પ્રાપ્ત થયો છે એ કારણે સંસારનો કોઈ લહાવો કે મોજ નથી માણી શક્યો, પણ હવે તો એ સંસાર કે જે ભોગવાયો નથી એને ત્યજીને પરમ તત્ત્વની ખોજ માટે નીકળી પડવું છે. પછી તો વિધાતાનેય જેઠો દોષ દેતો નથી. પોતાની જ પૂર્વાવસ્થાનાં કોઈ એવાં કુકર્મો હશે કે જેનું આ જન્મમાં કોઢ સ્વરૂપે ફળ મળ્યું છે. પોતાની જાતનું જ પરીક્ષણ-નિરીક્ષણ કરતો જેઠો જે કુકર્મોની વાત કરે છે એમાં કોઈની લીલીછમ્મ વાડી ઉજ્જડ કરી દીધી હોય, ગૌહત્યા કરી હોય, કોઈને મારી નાખ્યા હોય એવા ઉલ્લેખો છે. પાતકોની યાદીનું આ નિરૂપણ આપણી પરંપરિત લોકસંસ્કૃતિનું પરિચાયક છે. જેસલે પણ તોરલ સમક્ષ પશ્ચાત્તાપ પ્રગટ કરતી વખતે આવા પ્રકારનાં પાતકોની પરંપરાનાં ઉદાહરણો રજૂ કરેલાં તે અહીં પણ દષ્ટિગોચર થાય છે. કરણી આવી આડી… પાપ ખાય છે ચાડી… આડી શબ્દ કેટલો સરસ અને સાચી રીતે અહીં ગોઠવાઈ ગયો છે. આ કોઢ એ બીજું કશું નથી, પણ પૂર્વે કરેલાં કુકર્મોની ચાડી ખાતું ઉદાહરણ છે. આમ, સત્કાર્યોને બદલે આચરેલાં કુકર્મો કેવું તો ઘાતક અને વરવું ફુફળ આપે છે, એની સરળ મીમાંસા અહીં થઈ છે, આ નિમિત્તે સમાજને આવાં કુકર્મોને બદલે સત્કર્મો તરફ વાળવાનો ભાવબોધ પણ અહીંથી પ્રગટે છે.